తబ్రైజ్ షమ్సీ

తబ్రైజ్ షమ్సీ (జననం 1990 ఫిబ్రవరి 18)  దక్షిణాఫ్రికా క్రికెట్ ఆటగాడు. అతను డాల్ఫిన్స్, గౌటెంగ్, గౌటెంగ్ అండర్-19, క్వాజులు నాటల్, క్వాజులు-నాటల్ ఇన్‌ల్యాండ్, లయన్స్, టైటాన్స్ జట్ల తరఫున ఫస్ట్-క్లాస్ క్రికెట్ ఆడాడు. అతను కుడిచేతి వాటం బ్యాటింగ్ శైలికి, ఎడమ చేతి అనార్థడాక్స్ స్పిన్ బౌలింగ్‌కు ప్రసిద్ధి చెందాడు.

జీవితం తొలి దశలో 
షమ్సీ హైస్కూల్‌లో ఉన్నప్పుడు స్కూల్ క్రికెట్ పోటీల్లో ఫ్రంట్‌లైన్ సీమ్ బౌలర్‌గా ఆడాడు. అయితే, అండర్-19 జట్టు కోసం ట్రయల్స్‌కు వెళ్ళినప్పుడు సీమ్ బౌలరుకు ఉండాల్సినంత వేగం అతనిలో లేదని కోచ్‌లు అతనికి చెప్పారు. అతను చాలా కట్టర్‌లను బౌలింగ్ చేశాడు కాబట్టి, స్పిన్ బౌలర్‌గా మారమని సూచించారు.

దేశీయ, T20 కెరీర్ 
2018 జూన్‌లో షమ్సీ, 2018-19 సీజన్‌లో టైటాన్స్ జట్టుకు ఎంపికయ్యాడు.  2018 అక్టోబరులో, అతను ఎంజాన్సి సూపర్ లీగ్ T20 టోర్నమెంటు మొదటి ఎడిషన్ కోసం పార్ల్ రాక్స్ స్క్వాడ్‌లో ఎంపికయ్యాడు.   అతను టోర్నమెంట్‌లో తొమ్మిది మ్యాచ్‌ల్లో పది అవుట్‌లతో జట్టుకు సంయుక్తంగా అత్యధిక వికెట్-టేకర్‌గా నిలిచాడు.

2016 ఏప్రిల్లో షమ్సీ, 2016 IPL సమయంలో గాయపడిన శామ్యూల్ బద్రీ స్థానంలో రాయల్ ఛాలెంజర్స్ బెంగళూరుతో ఒప్పందం కుదుర్చుకున్నాడు. పూణేలోని మహారాష్ట్ర క్రికెట్ అసోసియేషన్ స్టేడియంలో రైజింగ్ పూణే సూపర్‌జెయింట్స్‌తో జరిగిన మ్యాచ్‌లో రంగప్రవేశం చేసి, రాయల్‌ ఛాలెంజర్స్ తరఫున 4 ఓవర్లలో 1/36 తీసుకున్నాడు. దీంతో ఆ జట్టు 13 పరుగుల తేడాతో విజయం సాధించింది. 

2017 ఆగస్టులో, T20 గ్లోబల్ లీగ్ మొదటి సీజన్ కోసం స్టెల్లెన్‌బోష్ మోనార్క్స్ జట్టులో షమ్సీ ఎంపికయ్యాడు.  అయితే 2017 అక్టోబరులో క్రికెట్ దక్షిణాఫ్రికా, మొదట్లో ఆ టోర్నమెంట్‌ను నవంబరు 2018కి వాయిదా వేసి, ఆ తర్వాత వెంటనే రద్దు చేసింది. 

షమ్సీ 2017–18 రామ్ స్లామ్ T20 ఛాలెంజ్‌లో అత్యధిక వికెట్లు తీసిన బౌలర్‌గా నిలిచాడు. టోర్నమెంటులో మొత్తం 11 మ్యాచ్‌లలో 16 వికెట్లు తీసుకున్నాడు. అతను 2017–18 మొమెంటమ్ వన్ డే కప్‌లో 9 మ్యాచ్‌లలో 26 వికెట్లతో అగ్రస్థానంలో నిలిచాడు.

2019 సెప్టెంబరులో 2019 ఎంజాన్సి సూపర్ లీగ్ టోర్నమెంట్ కోసం పార్ల్ రాక్స్ జట్టు కోసం జట్టులో ఎంపికయ్యాడు.  2020 జూలైలో, అతను 2020 కరీబియన్ ప్రీమియర్ లీగ్ కోసం జమైకా తల్లావాస్ జట్టులో చోటు దక్కించుకున్నాడు.   అయితే, సరైన సమయంలో ప్రయాణ ఏర్పాట్లు చేసుకోనందున ఆ టోర్నమెంటుకు దూరమైన ఐదుగురు దక్షిణాఫ్రికా క్రికెటర్లలో షమ్సీ ఒకడు. 

2019 జూలైలో షమ్సీ, యూరో T20 స్లామ్ క్రికెట్ టోర్నమెంట్ ప్రారంభ ఎడిషన్‌లో ఎడిన్‌బర్గ్ రాక్స్ తరపున ఆడేందుకు ఎంపికయ్యాడు.   అయితే, మరుసటి నెలలో ఆ టోర్నీని రద్దు చేసారు.  2019 వైటాలిటీ బ్లాస్టు సమయంలో మాసన్ క్రేన్, బ్రాడ్ టేలర్‌లకు గాయాలవడంతో చివరి నాలుగు గ్రూప్ దశ మ్యాచ్‌ల కోసం హాంప్‌షైర్ కౌంటీ క్రికెట్ క్లబ్‌కు సంతకం చేశాడు. 

2020 నవంబరులో, 2020–21 CSA 4-రోజుల ఫ్రాంచైజీ సిరీస్ రెండో రౌండ్‌లో షమ్సీ, వారియర్స్‌పై రెండవ ఇన్నింగ్స్‌లో 32 పరుగులకు ఎనిమిది వికెట్లు పడగొట్టి, ఫస్ట్-క్లాస్ మ్యాచ్‌లో టైటాన్స్ తరఫున అత్యుత్తమ బౌలింగ్ గణాంకాలను నమోదు చేశాడు. 

2021 ఏప్రిల్లో, దక్షిణాఫ్రికాలో 2021–22 క్రికెట్ సీజన్‌కు ముందు షమ్సీ నార్తర్న్స్ స్క్వాడ్‌లో ఎంపికయ్యాడు.  2021 ఆగస్టు 25న, యునైటెడ్ అరబ్ ఎమిరేట్స్‌లో జరిగే 2021 IPL రెండవ దశ కోసం రాజస్థాన్ రాయల్స్ జట్టులో ఆండ్రూ టై స్థానంలో షమ్సీని చేర్చారు.  2021 నవంబరులో, అతను 2021 లంక ప్రీమియర్ లీగ్ కోసం ఆటగాళ్ల డ్రాఫ్ట్ తర్వాత గాలే గ్లాడియేటర్స్ కోసం ఆడేందుకు ఎంపికయ్యాడు.

అంతర్జాతీయ కెరీర్ 
2016 మేలో, మరుసటి నెలలో ప్రారంభమైన 2016 వెస్టిండీస్ ట్రై-సిరీస్‌కు దక్షిణాఫ్రికా జట్టులో షమ్సీ ఎంపికయ్యాడు.  అతను 2016 జూన్ 7న ఆస్ట్రేలియాతో జరిగిన టోర్నమెంట్‌లో తన వన్డే ఇంటర్నేషనల్ (వన్‌డే) రంగప్రవేశం చేసాడు. 

షమ్సీ 2016 నవంబరు 24న ఆస్ట్రేలియాపై దక్షిణాఫ్రికా తరపున తన తొలి టెస్టు ఆడాడు. నాథన్ లియాన్ అతని తొలి టెస్టు వికెట్.

షమ్సీ 2017 జూన్ 21న ఇంగ్లండ్‌పై దక్షిణాఫ్రికా తరపున తన ట్వంటీ20 అంతర్జాతీయ (T20I) ప్రవేశం చేశాడు 

2019 ఏప్రిల్లో, 2019 క్రికెట్ ప్రపంచ కప్ కోసం 15 మంది దక్షిణాఫ్రికా జట్టులో షామ్జీ ఎంపికయ్యాడు.   2019లో వన్డే క్రికెట్ నుండి వెటరన్ లెగ్ స్పిన్నర్ ఇమ్రాన్ తాహిర్ రిటైర్మెంట్ తర్వాత, పరిమిత ఓవర్ల క్రికెట్‌లో దక్షిణాఫ్రికాకు షమ్సీ మొదటి ఎంపిక స్పిన్నర్‌గా అవతరించాడు.   

2021 మార్చిలో, పాకిస్తాన్‌లో పాకిస్తాన్‌తో జరిగిన 3 మ్యాచ్‌ల T20I సిరీస్‌లో 6 వికెట్లు తీయడం ద్వారా షమ్సీ తన కెరీర్‌లో మొదటిసారిగా ICC T20I బౌలర్ల ర్యాంకుల్లో అగ్రస్థానంలో నిలిచాడు.   2021 సెప్టెంబరులో, శ్రీలంకతో జరిగిన రెండవ మ్యాచ్‌లో, షమ్సీ వన్‌డేలలో తన మొదటి ఐదు వికెట్ల ప్రదర్శనను సాధించాడు.  అదే నెలలో, 2021 ICC పురుషుల T20 ప్రపంచ కప్ కోసం దక్షిణాఫ్రికా జట్టులో షమ్సీ ఎంపికయ్యాడు. 

2022 జూలై 31న, సౌతాంప్టన్‌లోని రోజ్ బౌల్‌లో ఇంగ్లండ్‌తో జరిగిన మూడు-మ్యాచ్‌ల T20I సిరీస్‌లో చివరి మ్యాచ్‌లో, షమ్సీ తన నాలుగు ఓవర్లలో 5/24 వికెట్లను సాధించి, టీ20ల్లో దక్షిణాఫ్రికా తరఫున ఐదు వికెట్లు తీసిన ఆరో ఆటగాడిగా నిలిచాడు. అతని నాల్గవ వికెట్ టి20ల్లో అతనికి 65వది. దాంతో, టి20ల్లో దక్షిణాఫ్రికా తరపున అత్యధిక వికెట్లు తీసిన బౌలర్‌గా డేల్ స్టెయిన్‌ను అధిగమించాడు.

పురస్కారాలు 

 2021 CSA అవార్డ్స్‌లో పురుషుల T20I క్రికెటర్ ఆఫ్ ది ఇయర్ అవార్డును షమ్సీ అందుకున్నాడు.  
 2021 సంవత్సరానికి ICC పురుషుల T20I టీమ్ ఆఫ్ ది ఇయర్‌లో అతని పేరు చేర్చారు

మూలాలు 

జీవిస్తున్న ప్రజలు
1990 జననాలు
దక్షిణాఫ్రికా క్రికెట్ క్రీడాకారులు